## La Filmoteca Valenciana inicia la programació de Menuda Filmo Nadal amb ‘¡Linda quiere pollo!’

*** Esta producció francesa d’animació es projecta el dissabte 6 i diumenge 7 de desembre, a les 18:00 hores
* El cicle nadalenc ‘Menuda Filmo Nadal’ està format per sis pel·lícules, que es projecten fins al 4 de gener**

La Filmoteca Valenciana presenta una programació especial dedicada al públic infantil que coincidix amb les vacacions escolars nadalenques. En esta ocasió, el cicle anual ‘Menuda Filmo Nadal’ projecta sis pel·lícules que es podran vore entre el 6 de desembre i el 4 de gener de 2026. Totes les projeccions són a les 18:00 hores.

El dissabte 6 i el diumenge 7 de desembre es projectarà el llargmetratge francés d’animació *¡Linda quiere pollo!* (2023), escrit i dirigit per Chiara Malta i Sébastien Laudenbach. La pel·lícula va inaugurar en octubre, en la tretzena edició del festival internacional de nous talents de l’animació Prime the Animation!, organitzat per la Universitat Politècnica de València.

*¡Linda quiere pollo!* conta la història d’una mare viuda, Paulette, que se sent culpable després de castigar injustament la seua filla Lina i faria qualsevol cosa per a compensar-la. Fins i tot faria pollastre amb pimentons, encara que no sap cuinar. Però no resulta fàcil trobar una gallina el dia en què tota França està en vaga.

Així mateix, la Filmoteca Valenciana projectarà el divendres 26 i el dissabte 27 de desembre el llargmetratge canadenc d’animació *¡Hola, Frida!* (2024), de Karine Vézina i André Kadi, sobre la infància en Coyoacán de l’artista mexicana Frida Kahlo (1907-1954).

El diumenge 28 i el dimarts 30 de desembre es projecta la producció espanyola d’animació *Buffalo Kids* (2024), de Pedro Solís García i Juan Jesús García Galocha, la història de Tom i Mary, dos germans òrfens, que desembarquen a Nova York a finals del segle XIX. Per a reunir-se amb el seu oncle, s’aventuren com a polissons en un tren pel salvatge oest a on coneixeran Nick, que canviarà les seues vides per sempre. Junts s’embarcaran en un perillós viatge.

**Tres clàssics del cine**

En el seu propòsit de donar a conéixer als més jóvens els grans clàssics de la història del cinema, la Filmoteca Valenciana programa *Porco Rosso*, un dels títols fonamentals de l’animació japonesa de la dècada dels noranta, i dos pel·lícules del període mut de l’actor còmic Buster Keaton: *El espantapájaros* i *Siete ocasiones*.

El divendres 2 i el dissabte 3 de gener de 2026, es projecta el clàssic d’animació japonesa *Porco Rosso* (1992), d’Hayao Miyazaki. La pel·lícula té com a protagonista un antic pilot de la Primera Guerra Mundial que té l’aparença d’un porc per culpa d’un misteriós encanteri. Viu en una xicoteta illa de l’Adriàtic, a on es dedica a lluitar contra les bandes de pirates aeris.

El divendres 2, a les 20:00 hores; i el diumenge 4 de gener, a les 18:00 hores, la Filmoteca projecta un programa doble de Buster Keaton: el curtmetratge de 19 minuts *El espantapájaros* (1920), sobre dos jornalers que compartixen una caseta i rivalitzen per l’amor de la filla del granger, i el llargmetratge *Siete ocasiones* (1925), la història d’un home que rep una herència de set milions de dòlars, però ha de complir una condició per a cobrar els diners: haver-se casat abans de la data límit que indica el testament.

L’entrada a les projeccions de Menuda Filmo és gratuïta per a menors de 14 anys. Cada persona podrà traure un màxim de sis entrades. Les entrades es poden adquirir de forma anticipada en [taquilla.ivc.gva.es](http://taquilla.ivc.gva.es/) o el mateix dia de la sessió, en taquilla, des de mitja hora abans de l’inici de la projecció. La taquilla es tancarà cinc minuts abans de la projecció.

Fecha: 05/12/2025